Man in hof vir kinderpornografie; polisie waarsku ouersArgieffoto ŉ 37-jarige man van Plettenbergbaai in die Wes-Kaap, het Woensdag in die streekhof in Knysna verskyn op aanklagte van die besit en verspreiding van kinderpornografie. Lt.genl. Solomon Makgale, woordvoerder van die polisie, het gesê die ondersoekspan moes lank werk om pornografiese materiaal wat van die man se rekenaar uitgewis is, weer terug te kry. Hy is op 13 Januarie in hegtenis geneem en kort daarna op borgtog van R10 000 vrygelaat. “Die man is een van 41 mans in Suid-Afrika wat vir die besit van kinderpornografie in hegtenis geneem is sedert die spesiale ondersoekspan verlede jaar op die been gebring is. Hierdie verdagtes word steeds in verskeie howe regoor die land verhoor,” het Makgale gesê. “’n Verdere 34 verdagtes is geïdentifiseer en sal binnekort in hegtenis geneem word.” Volgens Makgale is dit egter net die oortjies van seekoei, aangesien kinderpornografie aan die orde van die dag is. “Die uitbuiting van kinders deur seksuele oortreders op die internet is ŉ enorme probleem vir die polisie, hier in Suid-Afrika en oorsee. Oortreders kan maklik in ons huise inkruip en deur tegnologiese toestelle en sosiale media platforms ons kinders beetkry.” Makgale het gesê die polisie werk saam met ander wetstoepassingsagentskappe van regoor die wêreld om seksuele oortreders vas te trek. Altesaam 140 verdagtes wêreldwyd met dieselfde pornografiese materiaal in hul besit as wat op die man se rekenaar gevind is, is geïdentifiseer. Uit hierdie verdagtes is 15 reeds in hegtenis geneem.